Når nordjyderne tager på strandferie til Mallorca eller på weekendtur i Oslo, så flyver de i højere grad fra Aalborg Lufthavn. Aldrig har så mange mennesker fløjet til eller fra Aalborg Lufthavn som i 2018. Det oplyser Aalborg Lufthavn i en pressemeddelelse onsdag. 2018 har budt på en passagererfremgang på 5,8 procent i forhold 2017. I 2017 rejste 1.521.658 passagerer til og fra Aalborg Lufthavn - i 2018 er det tal steget til 1.609.965 passagerer. Det gør 2018 til det største år i Aalborg Lufthavn nogensinde. - Årets første kvartal bød ikke mindst på fremgang i alle tre måneder, men også en klar indikation på, at vi ville se en massiv vækst i udenrigstrafikken året igennem. Bare efter første kvartal var der over 66 procent flere udenrigspassagerer end i 2017. Det skyldes blandt andet stor vækst på udenrigsruterne Amsterdam, London, Oslo og Malaga, siger lufthavnsdirektør Søren Svendsen . I løbet af 2018 har Aalborg Lufthavn sat gang i flere investeringer, der skal stå færdig i 2019. En ny og topmoderne sikkerhedskontrol står klar i foråret, 900 gratis p-pladser er på vej til sommertrafikken, og byggeriet til en 2.600 kvadratmeter flyhangar er i fuld gang og forventes klar i juli.

Opsummering:
2018 satte ny rekord i Aalborg Lufthavn, hvor over 1,6 millioner passagerer rejste til og fra den nordjyske lufthavn.